登宜春醉宿景星寺寄鄭判官兼簡空上人
作者：李羣玉
朝代：唐

paragraphs: 曉發碧水陽，暝宿金山寺。
松風灑寒雨，淅瀝醒餘醉。
夜中香積飯，蔬粒俱精異。
境寂滅塵愁，神高得詩思。
皎皎滎陽子，芳春富才義。
漲海豁心源，冰壺見門地。
碧霄有鳩序，未展聯行翅。
俱笑一尺繩，三年絆騏驥。
摧藏擔簦客，鬱抑胸襟事。
名業爾未從，臨風嘿舒志。
一身渺雲嶺，中夜空涕泗。
側枕對孤燈，衾寒不成寐。
糧薪極桂玉，大道生榛刺。
耻息惡木陰，難書劒歌意。
揚鞭入莽蒼，山驛凌煙翠。
越鳥日南飛，芳音願相次。